Gemeenskap dreig om Patensie tot stilstand te bring | News24
Gemeenskap dreig om Patensie tot stilstand te bring
HULLE het in een naweek twee jong mense aan ’n grusame dood afgestaan, en as die polisie nie vinnig ingryp om die gemeenskap van Patensie te beskerm nie, sal hulle dié dorp tot stilstand bring.
Dit was Dinsdag die inwoners se dreigement buite die dorp se landdroshof, waar die beskuldigdes in twee afsonderlike moordsake verskyn het.
’n Groot aantal mense het opgeruk na die hof, waar hulle ’n griefskrif oorhandig het.
Dit kom nadat Monique du Plooy (23) en Lwando Swepu (18) op 28 Mei op dié dorp vermoor is, het kapt. Gerda Swart, polisiewoordvoerder, bevestig.
Du Plooy se vriend, Elwin Jacobs (25), is in verband met haar moord in hegtenis geneem.
“Hulle was omstreeks 02:00 op pad na ’n huis in Rooikloofstraat in Ramaphosa Village toe die man haar na bewering in ’n argument doodge-steek het,” sê Swart. “Hy is op dieselfde dag in die vroeë oggendure in hegtenis ge-neem.”
Gemeenskapslede het glo Jacobs se huis aan die brand gesteek, maar volgens Swart is geen sake in verband daarmee geopen nie.
Du Plooy se pa, Lukas, het buite die hof beweer dat sy dogter “skelm moes kom kuier” omdat Jacobs haar glo nie wou toelaat om haar familie te sien nie.
Swepu se gesin was ook buite die hof, waar die beskuldigde in dié saak, Alwethu Mboniswa (26), verskyn het.
Mboniswa en Jacobs bly albei in aanhouding tot hul volgende verskyning op 13 Junie om hul aansoeke om borgtog voort te sit.
Swepu is op 28 Mei omstreeks 03:30 met talle steekwonde aan sy lyf in Ramaphosa Village gevind. Mboniswa is dieselfde dag in Hankey in hegtenis geneem.
Amos Mabukane, ’n raadslid, het gesê die gemeenskap het nou genoeg van die geweld gehad.
“Daar is net een polisievoertuig, en in die sitrusseisoen wanneer die uitlanders hier kom werk, neem die geweld toe. Ons kan dit nie meer duld nie. As die polisie nie binne ’n maand ingryp en optree om ons te beskerm nie sal ons dié dorp tot stilstand bring.”
Swart het ontken dat slegs een polisievoertuig beskikbaar is. “Daar is genoeg voertuie om na Patensie se sake om te sien. Dreigemente is nie die oplossing nie.
“Ons raai die gemeenskap aan om met die polisie saam te werk en ons in te lig wanneer hulle ontevrede is, want ons is nie bewus van enige klagtes nie.”